偈頌二十一首  其一九
作者：釋普寧
朝代：宋

paragraphs: 去年十月十七，被命來尸敗席。
陳逋弊積如山，中外倉庫赤立。
勉效佛在世時，持鉢沿門求乞。
不憚涉險登危，波波爲衆竭力。
逗到四月十五，恰滿六箇月日。
諸方禁足安居，雙林豈容禁足。
領衆展轉求賢，然後求己的實。
心空及第歸來，和這自己拋擲。
更有一事告報，古聖言端語的。
寧可熱鐵纏身，不受信心人衣。
寧可鎔銅灌口，不受信心人食。
喫飯忽咬著砂，一生參學事畢。
若不量彼來處，水也難消一滴。
且誵訛在什麽處，直待當來問彌勒。